Sharks terug op wenpad teen Ospreys(Foto: Ospreys/Twitter) Die spreekwoord lui mos moenie met die witbrood onder die arm kla nie. Die Sharks het Vrydagaand op Kingspark in Durban ŉ oorwinning van 25 – 10 oor die Walliese Ospreys in die Verenigde Rugbykampioenskap behaal en ŉ paar vure geblus wat die afgelope week in en om Durban gewoed het. Dit het gevolg nadat die afrigter, Sean Everitt, vandeesweek die trekpas gekry het ná ’n hele paar flouerige vertonings. Die oud-Blitsbokafrigter Neil Powell het die leisels oorgeneem en dit sal onregverdig wees om hom op net een vertoning te beoordeel. Die oorwinning was die belangrikste. Die rits foute wat begaan is, die slordige spel wat soms opgedis is en die verkeerde besluite wat geneem is, kan sekerlik uitgestryk word. Daar wag baie harde werk op Powell-hulle, maar verlede week se skoknederlaag teen Cardiff is hopelik op die rak geplaas. Was daar pluspunte teen die Ospreys wat sonder hul Walliese toetsspelers baie verswak was en laas op 1 Oktober ŉ oorwinning oor die Glasgow Warriors behaal het? Ja. Die losskakel Curwin Bosch, wat lank langs die kantlyn was, het met baie meer selfvertroue gespeel. Hy is as speler van die wedstryd aangewys en kan ŉ paar stukkies van die legkaart wat ontbreek het, vul. Dan het die Sharks redelik goed geskrum, die losvoorspelers Sikhumbuzo Notshe en James Venter het goed saam gejag en die slotte het by die losskrums ingedons en hul lynstane beklink. Daar was agterlangs ŉ paar keer bottervingers, maar die bal was nat en glibberig nadat dit liggies gereën en die wind kwaai gewaai het. Die Sharks sukkel om in sulke toestande te speel, hoewel hulle dit baie in Europa gaan ervaar. Wat belangrik is, is dat hulle wenmomentum gekry het en hopelik die verloorspook agtergelaat het. Wanneer ŉ breker soos Eben Etzebeth terugkeer om die vonk voor aan te steek, kan dit klopdisselboom gaan. Maar dit kan ook ŉ lang pad vol dorings wees. Punte: Haaie 25 (6): Drieë: Sikhumbuzo Notshe, Curwin Bosch, James Venter. Doelskop: Bosch (2). Strafdoele: Bosch (2). Ospreys 10 (0): Drieë: Luke Morgan, Morgan Morris.